**ОБЯВА**

**за приемане на проектни предложения за предоставяне на**

**безвъзмездна финансова помощ от страна на Република България**

Министерство на външните работи на Република България чрез Генералното Консулство на Република България в Република Северна Македония обявява процедура по приемане и подбор на предложения за проекти, които ще бъдат изпълнявани с безвъзмездна финансова помощ в рамките на официалната помощ за развитие на Република България с начален срок на изпълнение през 2020 година.

**Приоритетните области и направления за изпълнение на проекти на територията на Република Северна Македония са:**

1. Повишаване качеството на образование и подобряване на училищната инфраструктура;

2. Повишаване качеството на здравеопазване;

3. Защита на правата на децата и грижа за хората с увреждания и в неравностойно положение;

4. Подпомагане развитието и обновяването на местна инфраструктура;

5. Опазване на културното многообразие и развитие на културно-образователно сътрудничество;

6. Повишаване на административния капацитет.

**1. Цели и обхват на проектите:**

-Насърчаване на свързаността във всичките и области, включително работа с младите хора, укрепване на добросъседските отношения, регионалната стабилност и взаимното сътрудничество, сътрудничество в областта на културата и социалната политика;

- Стимулиране и подпомагане на изграждането на административния капацитет на Република Северна Македония с цел укрепване на върховенството на закона и демократичното управление.

- Повишаване качеството на образованието в учебните заведения на територията на Република Северна Македония посредством оборудването с технически средства на зали и кабинети за профилирано обучение по различни дисциплини; подобряване на сградния фонд и прилежащата инфраструктура посредством ремонтни дейности и установка на нови инсталации, ремонт на вътрешни помещения и др.

- Предоставяне на по-качествено здравеопазване посредством ремонт и реконструкция на здравни заведения, както и оборудване с модерна компютърна и специализирана техника;

- Подобряване условията за работа и насърчаване дейността на творчески колективи и спортни отбори в РСМ посредством оборудване със съвременни технически средства, музикални инструменти, спортни уреди, ремонт и реконструкция на сгради и др.

**2.   Целеви групи:**

* Деца в неравностойно положение
* Социално слаби групи
* Местно население в градовете и селата
* Държавна и местна администрация
* Възможно по-голям брой от хора за които да бъде достъпен резултатът от реализираните проекти

**3.  Очаквани резултати:**

Подобряване на социално-икономическото развитие и доброто управление, водещо към устойчиво и приобщаващо икономическо развитие, намаляване на бедността и повишаването на благоденствието; задълбочаване на взаимодействието между институциите на централно, регионално и местно ниво. Утвърждаване на доброто име и международния авторитет на България.

**4. Допустими стойности на проектите:**

4.1. Минималната допустима стойност на проект е 5 000 лв.

4.2. Препоръчителната максимална стойност на проект е:

* за проекти, чиято основна цел е доставка на стоки и/или предоставяне на услуги - до 70 000 лв.;
* за проекти, чиято основна цел е извършване на ремонтни и/или строителни дейности - до 270 000 лв.

**5. Срокове за изпълнение и продължителност на проектите:**

5.1. Проектните предложения трябва да съдържат индикативен начален срок за изпълнение на проекта след 1 март 2020 г. и не по-късен от 30 ноември 2020 г.

5.2. Изпълнението на проекта трябва да приключи не по-късно от 31 декември 2022 г.

**6. Допустими кандидати:**

* Първостепенни и второстепенни разпоредители с бюджет – юридически лица на Република Северна Македония;
* Неправителствени организации;
* Общини и техни обединения;
* Образователни, здравни и социални институции;
* Международни хуманитарни организации;

Не могат да кандидатстват за участие в предоставянето на помощ за развитие физически и юридически лица, за които са налице обстоятелства по чл. 23, ал. 3-8[[1]](#footnote-1) от Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие.

**7.   Допустими дейности и разходи по проектите:**

**7.1.**  **Разходите за изпълнение на проекта трябва да отговарят едновременно на следните условия:**

- да са законосъобразни;

- да са извършени срещу необходимите разходооправдателни документи - фактури или други документи с еквивалентна доказателствена стойност;

- да са в рамките на стойността на проекта;

- да не са финансирани със средства по друг проект, програма или каквато и да е друга финансова схема, произлизаща от националния бюджет, бюджета на ЕС или на друг донор.

**7.2.** **Задължителни дейности, които трябва да бъдат предвидени в проекта:**

- изготвяне на одитен доклад от независим финансов одитор;

- осигуряване на видимостта на предоставената финансова помощ, съгласно получените указания.

**7.3.** **Примерни дейности, които могат да бъдат финансирани:**

Разработване на нови/осъвременяване на съществуващи обучителни модули;

• Организиране и провеждане на обучения за служителите от администрацията на страната-партньор;

• Провеждане на обучения по конкретни теми в български институции за обмен на добри практики и повишаване на квалификацията на служителите от администрацията на страната-партньор;

• Организиране и провеждане на семинари, форуми, конференции;

• Разработване на изследвания и стратегии.

• Дейности за повишаване на информираността за правата на гражданите;

• Дейности за насърчаване на мултикултурния диалог и за ограничаване на расизма, ксенофобията, словото на омраза, дискриминацията и нетърпимостта в обществото;

• Дейности за подобряване на диалога между неправителствените организации и местните, регионалните и националните власти.

Дейности, свързани с подобряване качеството на инфраструктурата в съответната област и повишаване потенциала на обектите чрез доставка на оборудване и материали, строителни работи, възстановяване, подновяване, рехабилитация, мерки за запазване и подобряване на прилежащите сгради и инфраструктура, обществените сгради и други допълващи обекти, например:

• Доставка на оборудване и материали, предназначени за обекти държавна или общинска собственост – училища, болници, детски градини, домове за стари хора и т.н.

• Строителни работи за подобряване на обекти държавна или общинска собственост – училища, болници, детски градини, домове за стари хора и т.н.

**8. Необходими документи за кандидатстване:**

Формуляр за кандидатстване е наличен на следната интернет страница на български и английски език:  https://www.mfa.bg/embassies/macedonia

Всички графи на формуляра следва да бъдат надлежно попълнени на български и/или английски език. В случай на установяване на пропуски, които възпрепятстват оценката на проектното предложение, Генералното Консулство на Република България в Република Северна Македония може да изисква в кратки срокове допълнителна информация. Неполучаването на такава информация в определения срок се счита за основание за отхвърляне на предложението.

**9. Начин и срокове за приемане на проектите:**

Проектните предложения се подават лично в Генералното Консулство на Република България в Република Северна Македония в Битоля до 28 юни 2019 г.

Формулярите следва да бъдат предоставяни на хартиен носител с подпис на ръководителя и печат на съответната организация/институция.

Лице за контакт и допълнителна информация:

Димитър Иванов, Генерален консул

тел. 00389 75 282 736, имейл: Consulate.Bitola@mfa.bg

**10. Допълнителна информация:**

Кандидатите се уведомяват за резултатите от оценяването до 10 работни дни от решението на компетентния орган. Генералното Консулство на Република България в Република Северна Македония няма задължение да информира кандидатите за основанията за одобрение или отхвърляне на постъпилите проектни предложения.

**Приложение 1**

**Постановление № 234 на Министерския съвет от 01.08.2011 г. за политиката на Република България на участие в международното сътрудничество за развитие (извадки)**

**Чл.23**(**3**) **Не може да кандидатства за участие в предоставяне на помощ за развитие юридическо лице, което**:

1. е обявено в несъстоятелност;
2. е в производство по ликвидация или се намира в подобна процедура съгласно националните закони и подзаконови актове;
3. е в открито производство по несъстоятелност или е сключило извънсъдебно споразумение с кредиторите си по смисъла на чл. 740 от Търговския закон, а в случай че кандидат е чуждестранно лице - се намира в подобна процедура съгласно националните закони и подзаконови актове, включително когато неговата дейност е под разпореждане на съда, или е преустановило дейността си;
4. е лишено от правото да упражнява определена професия или дейност съгласно законодателството на държавата, в която е извършено нарушението;
5. има парични задължения към държавата или към община по смисъла на чл. 162, ал. 2 от Данъчно-осигурителния процесуален кодекс, установени с влязъл в сила акт на компетентен орган, освен ако е допуснато разсрочване или отсрочване на задълженията, или парични задължения, свързани с плащането на вноски за социално осигуряване или данъци съгласно правните норми на държавата, в която е установено;
6. има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(4) Не може да кандидатства за участие в предоставянето на помощ за развитие юридическо лице, член на чийто управителен орган**:

1. е осъждан с влязла в сила присъда за престъпление от общ характер;
2. не е изпълнил задълженията си, свързани с плащане на вноски за социално осигуряване или плащане на данъци в съответствие с приложимото към лицето законодателство;
3. е предоставил умишлено документи с невярно съдържание при осигуряване на информация, изискана като условие за финансиране на дейности по линия на помощта за развитие, или не е предоставил такава информация;
4. е лишен от правото да упражнява определена професия или дейност съгласно законодателството на държавата, в която е извършено нарушението;
5. е юридическо лице, за което е налице обстоятелство по ал. 3;

има наличие на непогасени частни задължения към държавата, изброени в чл. 3, ал. 7 от Закона за Националната агенция за приходите.

**(6) Когато членове на управителните органи са юридически лица, изискванията на ал. 5 се отнасят до техните представители в съответните управителни органи.**

**(7) Не могат да кандидатстват за участие в предоставянето на помощ за развитие лица**:

1. при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 1 от допълнителната разпоредба на Закона за предотвратяване и установяване на конфликт на интереси с ведомството, администриращо съответния проект, или със служители на ръководна длъжност в неговата организация;
2. които са сключили договор с лице по чл. 21 или 22 от Закона за предотвратяване и установяване на конфликт на интереси.
1. Виж Приложение 1 към обявата [↑](#footnote-ref-1)